CELEX: 32021R1756
Language: et
Date: 2021-10-06 00:00:00
Title: Euroopa Parlamendi ja nõukogu määrus (EL) 2021/1756, 6. oktoober 2021, millega muudetakse määrust (EL) 2017/625 seoses kolmandatest riikidest liitu eksporditavate loomade ja loomsete saaduste ametliku kontrolliga, et tagada antimikroobikumide teatavate kasutusviiside keelu järgimine ja määrust (EÜ) nr 853/2004, millega sätestatakse loomset päritolu toidu hügieeni erireeglid (EMPs kohaldatav tekst)

8.10.2021   
               
               
                  ET
               
               
                  Euroopa Liidu Teataja
               
               
                  L 357/27
               
            
         EUROOPA PARLAMENDI JA NÕUKOGU MÄÄRUS (EL) 2021/1756,
         6. oktoober 2021,
         millega muudetakse määrust (EL) 2017/625 seoses kolmandatest riikidest liitu eksporditavate loomade ja loomsete saaduste ametliku kontrolliga, et tagada antimikroobikumide teatavate kasutusviiside keelu järgimine ja määrust (EÜ) nr 853/2004, millega sätestatakse loomset päritolu toidu hügieeni erireeglid
         (EMPs kohaldatav tekst)
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 43 lõiget 2, artiklit 114 ja artikli 168 lõike 4 punkti b,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Majandus- ja Sotsiaalkomitee arvamust (1),
         pärast konsulteerimist Regioonide Komiteega,
         toimides seadusandliku tavamenetluse kohaselt (2)
         
         ning arvestades järgmist:
         
                     (1)
                  
                  
                     Euroopa Parlamendi ja nõukogu määruses (EL) 2017/625 (3) on sätestatud ametliku kontrolli tegemise õigusnormid, et kontrollida muu hulgas toidu ja sööda ohutuse õigusnormide järgimist.
                  
               
                     (2)
                  
                  
                     Euroopa Parlamendi ja nõukogu määruses (EL) 2019/6 (4) on sätestatud muu hulgas veterinaarravimite kontrolli ja kasutamise õigusnormid, kusjuures erilist tähelepanu pööratakse antimikroobikumiresistentsusele.
                  
               
                     (3)
                  
                  
                     Vastavalt määrusele (EL) 2019/6 tagatakse antimikroobikumide mõistlikum ja vastutustundlikum kasutamine loomadel muu hulgas keeluga kasutada antimikroobikume kasvu soodustamiseks ja tootlikkuse suurendamiseks ning keeluga kasutada antimikroobikume, mis on ette nähtud üksnes teatavate nakkuste raviks inimestel. Määruse (EL) 2019/6 artikli 118 lõike 1 kohaselt peavad loomi ja loomseid saadusi liitu eksportivad kolmandate riikide ettevõtjad neid keelde järgima. Nagu nimetatud määruse põhjenduses 49 rõhutatud, on oluline võtta arvesse antimikroobikumiresistentsuse kujunemise rahvusvahelist mõõdet ning võtta selleks mittediskrimineerivaid ja proportsionaalseid meetmeid, järgides samal ajal liidu rahvusvahelistest lepingutest tulenevaid kohustusi.
                  
               
                     (4)
                  
                  
                     Määruse (EL) 2019/6 artikkel 118 tugineb komisjoni 29. juuni 2017. aasta teatisele „Euroopa terviseühtsuse tegevuskava antimikroobikumiresistentsuse vastu võitlemiseks“, tõhustades antimikroobikumiresistentsuse ennetamist ja kontrolli selle üle ning edendades antimikroobikumide mõistlikumat ja vastutustundlikumat kasutamist loomadel.
                  
               
                     (5)
                  
                  
                     Selleks et tulemuslikult rakendada keeldu kasutada antimikroobikume kasvu soodustamiseks ja tootlikkuse suurendamiseks ning keeldu kasutada antimikroobikume, mis on ette nähtud üksnes teatavate nakkuste raviks inimestel, tuleks määruse (EL) 2017/625 kohaldamisalasse lisada määruse (EL) 2019/6 artikli 118 lõike 1 kohaselt liitu eksporditavate loomade ja loomsete saaduste nõuetele vastavuse ametlikud kontrollid, järgides seejuures jällegi liidu rahvusvahelistest lepingutest tulenevaid kohustusi.
                  
               
                     (6)
                  
                  
                     Kooskõlas määruse (EL) 2017/625 artikli 18 lõike 7 punktiga g peab komisjon vastu võtma erinormid, mis käsitlevad kriteeriume ja tingimusi ametlike kontrollide tegemiseks, et määrata kindlaks, millal jäetakse kammkarplaste, meritigude ja meripuralaste tootmis- ja ülekandealad klassifitseerimata. Meripuralased kuuluvad okasnahksete hõimkonna klassi. Okasnahksed ei ole üldiselt filtreeriva toitumisviisiga loomad. Seega on nende loomade puhul fekaalse saastumisega seotud mikroorganismide akumuleerumise risk vähene. Lisaks ei ole esitatud epidemioloogilist teavet, mis võiks seostada rahvaterviseriske okasnahksetega, kes ei ole filtreeriva toitumisviisiga. Seepärast tuleks määruse (EL) 2017/625 artikli 18 lõike 7 punktis g sätestatud võimalust teha erand tootmis- ja ülekandealade klassifitseerimise nõudest laiendada kõigile okasnahksetele, kes ei ole filtreeriva toitumisviisiga, näiteks merisiilikute klassi kuuluvatele okasnahksetele, mitte ainult meripuralastele. Samal põhjusel tuleks selgitada, et komisjoni kehtestatavaid tingimusi klassifitseeritud tootmis- ja ülekandealade klassifitseerimiseks ja seireks kohaldatakse elusate kahepoolmeliste molluskite, okasnahksete, mantelloomade ja meritigude suhtes, välja arvatud need meriteod ja okasnahksed, kes ei ole filtreeriva toitumisviisiga. Määruse (EL) 2017/625 artikli 18 lõigetes 6, 7 ja 8 kasutatud terminoloogia tuleks vastavalt ühtlustada.
                  
               
                     (7)
                  
                  
                     Euroopa Parlamendi ja nõukogu määruse (EÜ) nr 853/2004 (5) kohaldamisalasse ei kuulu farmis tapetud kodulindude ja jäneseliste liha väikestes kogustes tarnimine käitlejalt otse lõpptarbijale või kohalikele jaekaubandusettevõtetele, kes tarnivad sellist liha värske lihana otse lõpptarbijale. Alates nimetatud määruse kohaldamise alguskuupäevast, s.o 1. jaanuarist 2006, on seda erandit üleminekumeetmena korduvalt laiendatud igasugusele kodulindude ja jäneseliste lihale. Viimati pikendati üleminekuperioodi komisjoni määrusega (EL) 2017/185 (6) kuni 31. detsembrini 2020. Üleminekuperioodi 15 aasta jooksul ei ole täheldatud, et pikendamisega seotud tegevusest oleks tulenenud märkimisväärseid toiduohutuse probleeme. Lisaks rõhutatakse komisjoni 20. mai 2020. aasta teatises „Strateegia „Talust taldrikule“ õiglase, tervisliku ja keskkonnahoidliku toidusüsteemi edendamiseks“ lühemate tarneahelate tähtsust, et suurendada piirkondlike ja kohalike toidusüsteemide vastupanuvõimet. Seetõttu tuleks seda erandit alaliselt laiendada igasugusele kodulindude ja jäneseliste lihale. Määrust (EÜ) nr 853/2004 tuleks vastavalt muuta.
                  
               
                     (8)
                  
                  
                     Vastavalt määruse (EL) 2017/625 artikli 47 lõike 1 punktile e peavad pädevad asutused tegema iga looma- ja kaubasaadetise puhul esimeses liitu saabumise piiripunktis ametliku kontrolli, mille suhtes kohaldatakse muu hulgas kooskõlas Euroopa Parlamendi ja nõukogu määruse (EL) 2016/429 (7) artikliga 249 vastu võetud õigusaktides sätestatud erakorralisi meetmeid. Määruse (EL) 2016/429 artiklis 249 komisjoni erakorralisi meetmeid aga ei käsitleta. Seetõttu tuleks see viga parandada ja viidata määruse (EL) 2016/429 artiklile 261.
                  
               
                     (9)
                  
                  
                     Kuna käesoleva määruse eesmärki, nimelt lubada antimikroobsete ainete kasutamise ametlikku kontrolli liitu sisenevatel loomadel ja loomsetes saadustes, ei suuda liikmesriigid piisavalt saavutada, küll aga saab seda paremini saavutada liidu tasandil, võib liit võtta meetmeid kooskõlas Euroopa Liidu lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale.
                  
               
                     (10)
                  
                  
                     Määrust (EL) 2017/625 tuleks seetõttu vastavalt muuta.
                  
               
                     (11)
                  
                  
                     Kuna määruse (EL) 2019/6 kohaldamise alguskuupäev on 28. jaanuar 2022, tuleks ka käesoleva määruse vastavaid sätteid kohaldada alates sellest kuupäevast,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrust (EL) 2017/625 muudetakse järgmiselt.
            
                        1)
                     
                     
                        Artikli 1 lõike 4 punkt c asendatakse järgmisega:
                        
                                    „c)
                                 
                                 
                                    Euroopa Parlamendi ja nõukogu määrust (EL) 2019/6; (*1) käesolevat määrust kohaldatakse aga ametliku kontrolli suhtes, mille eesmärk on kontrollida, kas täidetakse nimetatud määruse artikli 118 lõiget 1.
                                 
                              
                           (*1)  Euroopa Parlamendi ja nõukogu 11. detsembri 2018. aasta määrus (EL) 2019/6, mis käsitleb veterinaarravimeid ning millega tunnistatakse kehtetuks direktiiv 2001/82/EÜ (ELT L 4, 7.1.2019, lk 43).“"
                        
                     
                  
                        2)
                     
                     
                        Artiklit 18 muudetakse järgmiselt:
                        
                                    a)
                                 
                                 
                                    lõige 6 asendatakse järgmisega:
                                    
                                                „6.
                                             
                                             
                                                Lõikes 1 osutatud ametlike kontrollide puhul, mille käigus kontrollitakse elusaid kahepoolmelisi karpe, okasnahkseid, mantelloomi ja meritigusid, klassifitseerivad pädevad asutused tootmis- ja ülekandealasid.“;
                                             
                                          
                              
                                    b)
                                 
                                 
                                    lõike 7 punkt g asendatakse järgmisega:
                                    
                                                „g)
                                             
                                             
                                                kriteeriumid ja tingimused, et määrata erandina lõikest 6 kindlaks, millal jäetakse tootmis- ja ülekandealad klassifitseerimata seoses:
                                                
                                                            i)
                                                         
                                                         
                                                            kammkarplastega (Pectinidae) ning
                                                         
                                                      
                                                            ii)
                                                         
                                                         
                                                            okasnahksete ja meritigudega juhul, kui need ei ole filtreeriva toitumisviisiga.“;
                                                         
                                                      
                                          
                              
                                    c)
                                 
                                 
                                    lõike 8 punkt b asendatakse järgmisega:
                                    
                                                „b)
                                             
                                             
                                                elusate kahepoolmeliste karpide, okasnahksete, mantelloomade ja meritigude klassifitseeritavate tootmis- ja ülekandealade klassifitseerimise ja seire tingimused;“.
                                             
                                          
                              
                  
                        3)
                     
                     
                        Artikli 47 lõike 1 punkt e asendatakse järgmisega:
                        
                                    „e)
                                 
                                 
                                    loomad ja kaubad, mille suhtes kohaldatakse erakorralisi meetmeid, mis on sätestatud õigusaktides, mis on vastu võetud kooskõlas määruse (EÜ) nr 178/2002 artikliga 53, määruse (EL) 2016/429 artikliga 261 või määruse (EL) 2016/2031 artikli 28 lõikega 1, artikli 30 lõikega 1, artikli 40 lõikega 3, artikli 41 lõikega 3, artikli 49 lõikega 1, artikli 53 lõikega 3 ja artikli 54 lõikega 3 ning mille kohaselt nõutakse kõnealuste looma- ja kaubasaadetiste suhtes ametliku kontrolli kohaldamist nende liitu sisenemisel, kusjuures saadetised peavad olema identifitseeritud asjaomaste kombineeritud nomenklatuuri koodidega;“
                                 
                              
                  
         
            Artikkel 2
            Määruse (EÜ) nr 853/2004 artikli 1 lõike 3 punkt d asendatakse järgmisega:
            
                        „d)
                     
                     
                        farmis tapetud kodulindude ja jäneseliste liha väikestes kogustes tarnimine käitlejalt otse lõpptarbijale või kohalikesse jaekaubandusettevõtetesse, kes tarnivad sellist liha otse lõpptarbijale;“.
                     
                  
         
            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 28. oktoobrist 2021.
            Artikli 1 punkti 1 kohaldatakse alates 28. jaanuarist 2022.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Strasbourg, 6. oktoober 2021
            
               
                  Euroopa Parlamendi nimel
               
               
                  president
               
               D. M. SASSOLI
            
            
               
                  Nõukogu nimel
               
               
                  president
               
               A. LOGAR
            
         
         
            (1)  ELT C 341, 24.8.2021, lk 107.
         
            (2)  Euroopa Parlamendi 15. septembri 2021. aasta seisukoht (Euroopa Liidu Teatajas seni avaldamata) ja nõukogu 28. septembri 2021. aasta otsus.
         
            (3)  Euroopa Parlamendi ja nõukogu 15. märtsi 2017. aasta määrus (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus) (ELT L 95, 7.4.2017, lk 1).
         
            (4)  Euroopa Parlamendi ja nõukogu 11. detsembri 2018. aasta määrus (EL) 2019/6, mis käsitleb veterinaarravimeid ning millega tunnistatakse kehtetuks direktiiv 2001/82/EÜ (ELT L 4, 7.1.2019, lk 43).
         
            (5)  Euroopa Parlamendi ja nõukogu 29. aprilli 2004. aasta määrus (EÜ) nr 853/2004, millega sätestatakse loomset päritolu toidu hügieeni erireeglid (ELT L 139, 30.4.2004, lk 55).
         
            (6)  Komisjoni 2. veebruari 2017. aasta määrus (EL) 2017/185, millega nähakse ette üleminekumeetmed Euroopa Parlamendi ja nõukogu määruste (EÜ) nr 853/2004 ja (EÜ) nr 854/2004 teatavate sätete kohaldamiseks (ELT L 29, 3.2.2017, lk 21).
         
            (7)  Euroopa Parlamendi ja nõukogu 9. märtsi 2016. aasta määrus (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus) (ELT L 84, 31.3.2016, lk 1).